อธิบดีกรมฝนหลวงและการบินเกษตร เผย ปฏิบัติการฝนหลวงประสบความสำเร็จ ช่วยบรรเทาฝุ่นละออง จ.เชียงใหม่ พร้อมเดินหน้าบรรเทาผลกระทบของพายุลูกเห็บในช่วงฤดูแล้ง
นายสุพิศ พิทักษ์ธรรม อธิบดีกรมฝนหลวงและการบินเกษตร เปิดเผยว่า การปฏิบัติการฝนหลวงภารกิจบรรเทาปัญหาหมอกควัน ไฟป่า และฝุ่นละอองขนาดเล็กในพื้นที่จังหวัดเชียงใหม่และพื้นที่ภาคเหนือ ในปีนี้ถือว่าสถานการณ์ค่อนข้างวิกฤตด้วยมีการเผาเพื่อเตรียมพื้นที่ทำการเกษตร ทั้งในและต่างประเทศ ประกอบกับสภาพอากาศที่มีอุณหภูมิผกผัน ทำให้ฝุ่นละอองไม่สามารถระบายหรือเคลื่อนตัวขึ้นไปสู่ชั้นบรรยากาศที่อยู่เหนือขึ้นไปได้ กรมฝนหลวงและการบินเกษตร จึงได้ร่วมกับจังหวัดเชียงใหม่ “ปฏิบัติการเปิดชั้นบรรยากาศ” ตั้งแต่วันที่ 30 มีนาคม – 27 เมษายน 2566 โดยนำอากาศยานขนาดกลาง (CASA) และประยุกต์ใช้อากาศยาน (CN, CASA) ติดตั้งเครื่องพ่นสเปรย์ฉีดน้ำแรงดันสูงเพื่อปฏิบัติการให้ฝุ่นละอองที่มีการสะสมอยู่สามารถลอยตัวขึ้นไปได้ และบรรเทาความหนาแน่นของฝุ่นละอองในพื้นที่ ซึ่งปฏิบัติการไปทั้งสิ้น 28 วัน 85 เที่ยวบิน ใช้น้ำ จำนวน 97,200 ลิตร และน้ำแข็งแห้ง จำนวน 21,800 กิโลกรัม โดยผลจากการปฏิบัติทั้งหมดพบว่าสามารถช่วยบรรเทาสถานการณ์ในแต่ละพื้นที่ให้บางเบาและลดความรุนแรงของฝุ่นละอองลงไปได้ ซึ่งถือว่าเป็นความสำเร็จที่อยู่บนความร่วมมือกับทุกฝ่าย หลังจากนี้ จะได้เน้นการบรรเทาผลกระทบของพายุลูกเห็บ และพายุฤดูร้อนในตลอดช่วงฤดูแล้ง และติดตามสถานการณ์เพื่อบรรเทาปัญหาให้กระทบต่อประชาชนน้อยที่สุด